KIRJALLINEN KYSYMYS E-3465/00

esittäjä(t): Antonio Di Pietro (ELDR) komissiolle

(8. marraskuuta 2000)

Aihe: Kansalaisoikeuksien noudattaminen Romaniassa

Kaksi Italian kansalaista, Matar ja Quinci, päätti vuonna 1992 asettua Romaniaan perustaakseen siellä tukkuliikkeen. Muutamassa vuodessa liiketoiminnan kannattavuus kasvoi huomattavasti, ja pariskunta avasi useita myyntipisteitä Bukarestin ja Constantan kaupunkeihin.

Matar sai kesäkuussa 1999 karkotusmääräyksen, jonka mukaan hänen oli lähdettävä Romaniasta 48 tunnin kuluessa, jätettävä talonsa ja omaisuutensa, eikä hänelle ilmoitettu karkotuksen syytä. Quinci, joka oli tuolloin tyttärensä opintojen vuoksi Italiassa, sai myös viiden vuoden karkotusmääräyksen.

Kyseinen pariskunta ryhtyi toimiin näitä perusteettomia karkotuksia vastaan ja sai Romanian sisäministeriön pitkän vastustelun jälkeen tietää, että Matarin karkotus johtui hänen vaimostaan. Vaimon väitettiin olevan toimittaja, joka oli työskennellyt Libanonissa kansalaissodan aikana ja puolustanut islamilaista Hizbollah-järjestöä sekä kirjoittanut ja julkaissut Italian sanomalehdistössä heitä tukevia artikkeleita. Hänen väitettiin jatkaneen toimittajan työtään Bukarestissa ja järjestäneen epämääräisiä konferensseja sekä perustaneen peiteyrityksiä. Nämä väitteet eivät olleet totuudenmukaisia, eikä artikkeleista tai italialaisen pariskunnan muusta toiminnasta löydetty minkäänlaisia todisteita.

Asiaa käsitellyt Romanian korkein oikeus hyväksyi Matarin perustuslainvastaista vallan väärinkäyttöä koskevan kanteen ja antoi 5. toukokuuta 2000 sellaista lainsäädäntöä koskevan tuomion n:o 299, jonka mukaan karkotusmääräys on mahdollista antaa ilman edeltäviä toimia. Matarin tapauksessa määräyksen antoivat tuomarin sijasta suoraan maahanmuuttoviranomaiset.

Eikö komissio katso, edellä mainitut seikat huomioon ottaen, että Romanian kanssa parhaillaan käytävissä jäsenyysneuvotteluissa olisi otettava huomioon maan puutteellinen kansalaisoikeustilanne?

Günter Verheugenin komission puolesta antama vastaus

(20. joulukuuta 2000)

Voidakseen liittyä yhteisöön Romanian on kaikkien muiden ehdokasmaiden tavoin täytettävä liittymisen arviointiperusteet, jotka Kööpenhaminassa kokoontunut Eurooppa-neuvosto vahvisti

vuonna 1993. Poliittisten arviointiperusteiden mukaan edellytetään nimenomaan vakaita instituutioita, jotka takaavat demokratian, oikeusvaltion, ihmisoikeudet sekä vähemmistöjen kunnioittamisen ja suojelun. Komissio siis ottaa huomioon ihmisoikeuksien suojeluun liittyvät vaatimukset arvioidessaan Romanian edistymistä liittymisvalmisteluissaan. Komissio esitti tästä hiljattain arvion vuoden 2000 määräaikaiskertomuksessa Romanian edistymisestä Euroopan unioniin liittymisen valmisteluissa(1).

Romania on myös ratifioinut Euroopan ihmisoikeusyleissopimuksen sekä sen lisäpöytäkirjat vuonna 1994, ja näistä johtuvat velvoitteet sitovat näin ollen myös Romaniaa. Maassa asuvien ulkomaalaisten karkotusta säännellään yleissopimuksen 7 lisäpöytäkirjan 1 artiklan säännöksillä. Koska Romania on lisäksi tunnustanut ihmisoikeustuomioistuimen tuomiovallan, yleissopimusta ja sen pöytäkirjoja koskevat rikkomukset voidaan saattaa tämän tuomioistuimen käsiteltäväksi. Tämä on kuitenkin sallittua vasta sitten, kun kaikki kansalliset keinot on käytetty.

Viimeisimmissä määräaikaiskertomuksessa komissio katsoi, että yleisesti ottaen Romania täyttää Kööpenhaminassa vahvistetut poliittiset arviointiperusteet, mutta poliittisia oikeuksia ja kansalaisoikeuksia koskevan lainsäädännön uudistaminen edellyttää vielä työtä.

Komissio avustaa Romaniaa ja seuraa, kuinka maa edistyy liittymisehtojen täyttämisessä. Komissio toteaa, että tässä nimenomaisessa tapauksessa Romanian oikeuslaitos kykeni korjaamaan tilanteen ja peruuttamaan karkotusmääräyksen, jonka se oli todennut Romanian lainsäädännön vastaiseksi.

(1) KOM(2000) 710 lopullinen.